[Anastasius Episcopus, servus servorum Dei, dilecto filio Petro Cluniacensi Abbati, salutem et Apostolicam benedictionem. Quotiens aliqua negotia ordine judiciario in nostra præsentia terminantur: ne in dubium veniant quæ geruntur, rationabile est ea pro securitate partium litterarum memoriæ commendare. Pro controversia siquidem, quæ inter dilectum filium nostrum Eustorgium Abbatem de Miratorio, et fratres tuos Gigniacenses, super damnis ei à fratribus ipsis illatis agitabatur, tam tu, quàm ipse Abbas in nostra præsentia convenistis, et causa ipsa coram nobis et fratribus nostris diutius tractata et diligenter discussa est. Auditis itaque utriusque partis allegationibus ac rationibus plenariè intellectis, participato fratrum consilio judicavimus, ut prædictus Abbas de Miratorio decem et septem millia solidorum Lugdunensis monetæ, quos, licet pro pace, violenter tamen ei donaveras usque ad primas Augusti Kalendas absque contradictione tibi et Monasterio tuo restituat. Postmodum verò ea, quæ per eosdem fratres Gigniacenses ablata sunt, judicio dilecti filii nostri Odonis Diaconi Cardinalis Apostolicæ Sedis Legati restitui facias, damna quoque illata eidem Abbati resarciri, vel de ipsis ei justitiam præcipimus nihilominus exhiberi. Nulli ergo omnino hominum fas sit hujus nostræ diffinitionis sententiam temerario ausu infringere, seu modis quibuslibet perturbare. Si quis autem id attentare præsumpserit, nisi secundò tertióve commonitus præsumptionem suam digna satisfactione correxerit, honoris sui periculum patiatur, vel excommunicationis pœna mulctetur. Ego ANASTASIUS Catholicæ Ecclesiæ Episcopus. Ego Gregorius Presbyter Cardinalis tit. Calixti. Ego Imarus Tusculanus Episcopus. Ego Odo Diaconus Cardinalis S. Georgii ad velum aureum. Ego Censius Portuensis Episcopus, et silvæ candidæ. Ego Rodulfus Diaconus Cardinalis sanctæ Luciæ in Septa. Ego Guido Diaconus Card. S. Mariæ in Porticu. Ego Odo Diac. Card. S. Nicolai in carcere Tulliano. Ego Hubaldus Presbyter Card. tit. S. Praxedis. Ego Manfredus Presb. Card. S. Savinæ. Ego Julius Presb. Card. tit. S. Marcelli. Ego Bernardus Presb. Card. tit. S. Clementis. Ego Guido Presb. Card. tit. Pastoris. Ego Aribertus Presb. Card. tit. S. Anastasiæ. Ego Jordanus Presb. Card. tit. S. Susannæ. Ego Astaldus Presb. Card. tit. S. Priscæ. Ego Gerardus Presb. Card. tit. S. Stephan. in Cælio monte. Ego Octavianus Presb. Card. tit. S. Ceciliæ. Ego GG. in Romana Ecclesia. Ego Joannes Diac. Card. SS. Sergii et Bacchi. Ego Joannes Presb. Card. SS. Joannis et Pauli tit. Pammachi. Ego Joannes Presb. Card. tit. SS. Silvestri et Martini. Datum Laterani per manus Rolandi sanctæ Romanæ Ecclesiæ Presbyteri Cardinalis et Cancellarii XIV. Kalendas Martii, indictione II. Incarnationis Dominicæ anno M. C. LIV. Pontificatus verò Domni Anastasii IV. Papæ anno primo.]